\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_

E:

Številka: 090-74/2023/2

Datum: 16. 6. 2023

Zadeva: Izvajanje Zakona o dostopu do informacij javnega značaja – odgovor ministrstva

Zveza: vaš dopis z dne 2. 6. 2023

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (ZDIJZ)[[1]](#footnote-1), kjer navajate, da ste v zvezi z epidemijo Covid-a oziroma razmer v javnem zdravstvu od različnih institucij prejeli več upravnih odločb na podlagi ZDIJZ. Zanima vas, kako je mogoče, da v primerih, ko se neka informacija, ki se pojavlja v teh odločbah, in se »organ« na njo sklicuje, organ na podlagi ZDIJZ odloči, da ta informacija »ne obstaja in da z njo ne razpolaga«. V zvezi z navedenim na ministrstvo naslavljate več vprašanj. K dopisu ste priložili odgovor Informacijskega pooblaščenca (IP) z dne 1. 6. 2023.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju v skladu z 32. členom ZDIJZ posreduje stališče, ki je glede na posamezna vprašanja oblikovano v pet sklopov, in sicer:

**1. Kdo je lahko prosilec po ZDIJZ?**

Posameznik ali pravna oseba lahko organ zaprosi za vpogled oziroma pridobitev določenih podatkov oziroma dokumentov v zvezi s konkretnim upravnim postopkom **na podlagi ZDIJZ** (torej ima dostop do istih podatkov/dokumentov kot vsakdo drug, pod enakimi pogoji); **lahko pa zaprosi za vpogled v upravno zadevo tudi na podlagi 82. člena Zakona o splošnem upravnem postopku** (ZUP)[[2]](#footnote-2) (stranka, stranski udeleženec ali vsakdo drug, ki verjetno izkaže, da ima od tega pravno korist).

Na podlagi ZDIJZ je obseg dostopnih podatkov/dokumentov praviloma manjši (glede na izjeme iz 5.a ali 6. člena ZDIJZ, delni dostop, samo vpogled (varovanje avtorske pravice) itd…)), saj jih lahko pridobi vsakdo (brez izkazane pravne koristi). Če pa vlagatelj zahtevka želi pridobiti podatke na podlagi 82. člena ZUP (npr. podatke/dokumente potrebuje zaradi udeležbe v določenih pravnih postopkih), mora izkazati pravni interes v smislu 43. člena ZUP. V kolikor organ sam ne zmore kvalificirati zahtevka na podlagi njegove vsebine, zahteva od vlagatelja, da zahtevek dodatno pojasni oziroma ustrezno kvalificira. Organ zahtevka ne sme prekvalificirati sam.

**2. Zakaj Nacionalni Inštitut za javno zdravje RS (NIJZ) in Ministrstvo za zdravje (MZ) ne posredujeta javnosti nujnih informacij, ki se tičejo javnega zdravja?**

Ministrstvo ne more odgovoriti na navedeno vprašanje, saj sta za podajo tega odgovora pristojna omenjena organa, ki z ustreznimi informacijami tudi razpolagata.

**3. Ali je v kakšnem predpisu opredeljeno, katere informacije o javnem zdravju so nujne in katere ne, da se o tem obvešča javnost?**

Ministrstvo ne more pojasnjevati predpisov s področja drugega resorja, saj za to ni pristojno. V okviru svoje pristojnosti poudarjamo, da ZDIJZ nalaga zavezancem za informacije javnega značaja dve obveznosti:

* da informacije javnega značaja na njegovo zahtevo posredujejo prosilcu,
* da podatke, ki so v ZDIJZ taksativno navedeni[[3]](#footnote-3), objavi na svoji spletni strani ali na nacionalnem namenskem portalu (npr. NIJZ na spletni strani [Podatki | OPSI - Odprti podatki Slovenije (gov.si)](https://podatki.gov.si/data/search?s=NIJZ*) in <https://nijz.si/podatki/>).

**4. Kako je mogoče, da informacija, ki jo posameznik posreduje NIJZ in je objavljena na viru, za katerega NIJZ trdi, da je verodostojen, v primeru zahteve za isto informacijo (po ZDIJZ), NIJZ kot organ navaja, da ta informacija ne obstaja?**

V konkretnih upravnih zadevah interpretirajo predpise upravni organi in sodišča, zato ministrstvo ni pristojno za podajo odgovora na postavljeno vprašanje.

Dodajamo pa, da na podlagi ZDIJZ lahko prosilec zahteva dostop do informacij javnega značaja ali njihovo ponovno uporabo s pisno zahtevo, **lahko pa tudi z neformalno zahtevo**. Če prosilec zahteva dostop do informacije javnega značaja ali ponovno uporabo **z neformalno zahtevo**, je organ dolžan prosilcu omogočiti dostop do informacij javnega značaja ali ponovno uporabo, **razen če gre za varovane podatke iz 5.a ali 6. člena tega zakona**

**O pisni (formalni) zahtevi** za dostop do informacije javnega značaja, ali njeno ponovno uporabo, odločajo organi v upravnem postopku, ki ga določa ZDIJZ. Za vprašanja postopka z zahtevo, ki niso urejena z ZDIJZ, se uporabljajo določbe ZUP. Zahteva mora vsebovati navedbo organa, kateremu se pošilja, osebno ime, firmo ali ime pravne osebe, navedbo o morebitnem zastopniku ali pooblaščencu ter naslov prosilca oziroma njegovega zastopnika ali pooblaščenca. Poleg tega mora prosilec v zahtevi tudi opredeliti informacijo, s katero se želi seznaniti in na kakšen način se želi seznaniti z vsebino zahtevane informacije (vpogled, prepis, fotokopija, elektronski zapis).

**Organ lahko** **v celoti ali delno zavrne zahtevo prosilca**, če ugotovi, da zahtevani dokument ali določeni podatki iz dokumenta pomenijo izjemo po 5.a ali 6. členu ZDIJZ.[[4]](#footnote-4) Če dokument ali njegov del le delno vsebuje informacije iz 5.a ali 6. člena zakona se šteje, da jih je mogoče izločiti iz dokumenta, ne da bi to ogrozilo njegovo zaupnost;. torej, če je informacije mogoče:

* na kopiji fizično odstraniti, prečrtati, trajno prekriti ali drugače napraviti nedostopne, če gre za dokument v fizični obliki,
* v kopiji zbrisati, kodirati, blokirati, omejiti oziroma drugače napraviti nedostopne, če gre za dokument v elektronski obliki.

Ne glede na določbe prejšnjega odstavka se šteje, da informacije iz dokumenta ni mogoče izločiti (npr. z anonimizacijo), če bi bilo tako izločeno informacijo mogoče razbrati iz drugih informacij v dokumentu.

V kolikor ste po poteku roka za pritožbo prišli do podatkov, na podlagi katerih domnevate, da organ z zahtevanim dokumentom razpolaga (v odločbi pa je navedeno drugače), lahko vložite novo zahtevo za dostop do informacije javnega značaja, kjer navedete dodatne podatke, ki bodo organu v pomoč pri iskanju zahtevanega dokumenta. V kolikor bo organ vašo zahtevo zavrnil, boste zoper odločitev organa lahko vložili pritožbo na Informacijskega pooblaščenca, ki bo nato v pritožbenem postopku ugotavljal vse okoliščine konkretnega primera.

Če menite, da je pri vodenju upravnega postopka prišlo do procesnih kršitev, lahko o zaznanih nepravilnostih organa obvestite pristojno Upravno inšpekcijo[[5]](#footnote-5), ki deluje v okviru Inšpektorata za javni sektor. Za učinkovitejšo obravnavo prijav predlagamo, da v prijavi razločno navedete najmanj:

* organ, ki mu očitate kršitve,
* številko (vaše) zadeve, ki jo obravnava organ (v kolikor obstajajo dokumenti),
* v kateri fazi postopka je zadeva (pri organu, ki obravnava (vašo) zadevo,
* opis poteka postopka oz. postopkovne kršitve, morebitne datume (ne)opravljenih dejanj organa,
* predložite dokaze (odločbo, dopis, zapisnik,..), iz katerih ali na podlagi katerih se lahko identificirajo zatrjevane kršitve.

**5. Kako uveljavljati svojo pravico na Upravnem sodišču, če nimate zadostnih finančnih sredstev?**

**Glede na omenjene finančne težave v zvezi z uresničevanjem pravice do sodnega varstva vam predlagamo, da koristite brezplačno pravno pomoč, ki** predstavlja uresničevanje pravice do sodnega varstva, upoštevajoč socialni položaj osebe, ki brez škode za svoje preživljanje in preživljanje svoje družine te pravice ne bi mogla uresničevati. Informacije so dosegljive na spletni strani Vrhovnega sodišča RS[[6]](#footnote-6).

Več o obveznostih zavezancev po ZDIJZ si lahko preberete na spletni strani Sektorja za transparentnost in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Dr. Roman Lavtar

Ciril Repnik po pooblastilu št. 1004-34/2012-JU/72

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE

 in [3/22](http://www.uradni-list.si/1/objava.jsp?sop=2022-01-0014) – ZDeb. [↑](#footnote-ref-2)
3. ZDIJZ, 10. in 11 člen. [↑](#footnote-ref-3)
4. ZDIJZ, 25. in 26. člen. [↑](#footnote-ref-4)
5. https://www.gov.si/drzavni-organi/organi-v-sestavi/inspektorat-za-javni-sektor/o-inspektoratu/upravna-inspekcija/ [↑](#footnote-ref-5)
6. https://www.sodisce.si/sodni\_postopki/brezplacna\_pravna\_pomoc/ [↑](#footnote-ref-6)